बढ़े हुए मनोबल के साथ उतरेंगे नाइट राइडर्स  
नाइट राइडर्स ने गुरुवार को खेले गए मुकाबले में दिल्ली डेयर डेविल्स को 17 रनों से हराकर शानदार जीत दर्ज की थी।
पिछले मुकाबले में दिल्ली डेयर डेविल्स के खिलाफ जीत दर्ज करने के बाद कोलकाता नाइट राइडर्स की टीम इंडियन प्रीमयर लीग (आईपीएल) के चौथे संस्करण में शनिवार को खेले जाने वाले लीग मुकाबले में किंग्स इलेवन पंजाब के खिलाफ बढ़े हुए मनोबल के साथ उतरेगी।  यह मुकाबला ईडन गार्डन्स स्टेडियम में खेला जाएगा। नाइट राइडर्स ने गुरुवार को खेले गए मुकाबले में दिल्ली डेयर डेविल्स को 17 रनों से हराकर शानदार जीत दर्ज की थी। गौतम गम्भीर की कप्तानी में नाइट राइडर्स ने आईपीएल-4 में अब तक शानदार प्रदर्शन किए हैं।  नाइट राइडर्स ने अब तक सात मुकाबले खेले हैं जिसमें उसे चार मैचों में जीत मिली है जबकि तीन मुकाबलों में उसे हार का सामना करना पड़ा है। आठ अंकों के साथ नाइट राइडर्स की टीम अंक तालिका में दूसरे स्थान पर है जबकि किंग्स इलेवन पंजाब ने अब तक पांच मुकाबले खेले हैं जिसमें उसे तीन में जीत मिली है तथा दो मैचों में उसे हार का सामना करना पड़ा है। छह अंकों के साथ पंजाब की टीम अंक तालिका में सातवें स्थान पर है।  दिल्ली के खिलाफ नाबाद 61 रनों की पारी खेलने वाले मध्यक्रम के बल्लेबाज मनोज तिवारी से गम्भीर को काफी उम्मीदें होंगी। नाइट राइडर्स की टीम की बल्लेबाजी का दारोमदार हरफनमौला जैक्स कैलिस, श्रीवत्स गोस्वामी, गम्भीर, यूसुफ पठान, इयोन मोर्गन और रेयान टेन डोशेट के कंधों पर होगी वहीं तेज गेंदबाजी में लक्ष्मीपति बालाजी, ब्रेट ली और जयदेव उनादकत की तिकड़ी बेहतरीन प्रदर्शन कर रही है। स्पिन का दारोमदार इकबाल अबदुल्ला के कंधों पर होगा।  दूसरी ओर, दिल्ली से अपना पिछला मुकाबला हार चुकी पंजाब की टीम का मनोबल गिरा हुआ है हालांकि पंजाब की टीम वापसी को कोशिश करना चाहेगी।  कप्तान एडम गिलक्रिस्ट की कप्तानी में पंजाब ने इस प्रतियोगिता में अब तक अच्छा प्रदर्शन किया है। दिल्ली के खिलाफ शानदार 95 रनों की पारी खेलने वाले बल्लेबाज शॉन मार्श से गिलक्रिस्ट को काफी उम्मीदें होंगी वहीं आईपीएल-4 में सर्वाधिक रन बनाने के मामले में दूसरे स्थान पर चल रहे पॉल वाल्थटी पर सबकी निगाहें होंगी।  मध्यक्रम में दिनेश कार्तिक, डेविड हसी और सनी सिंह टीम को मजबूती देंगे जबकि तेज गेंदबाजी में रेयान हैरिस, शलभ श्रीवास्तव और प्रवीण कुमार शानदार प्रदर्शन करना चाहेंगे वहीं पीयूष चावला अपनी गुगली से विपक्षी टीम के बल्लेबाजों को परेशान करना चाहेंगे।